Campus Helgeland i Torggata 1B i Mo i Rana, som siden 20. august 2013 har vært besøksadresse for regionrådet.  Foto: Magne Aga (6. april 2014)
**Polarsirkelrådet – Indre Helgeland Interkommunalt Politisk Råd** er et interkommunalt regionråd på Helgeland i Nordland som ble etablert den 1. januar 1993. Selskapet ble registrert den 16. juni 2005 under bransjen «offentlig administrasjon tilknyttet næringsvirksomhet og arbeidsmarked». Frem til 14. september 2023 hadde det navnet **Indre Helgeland Regionråd**.

Polarsirkelrådet er et regionalpolitisk samarbeidsorgan mellom de seks kommunene Hattfjelldal, Hemnes, Lurøy, Nesna, Træna og Rana. 

Polarsirkelrådet hadde 35 805 innbyggere pr 1. januar 2023. Samlet befolkning på Helgeland er 77 352 innbyggere.

I rådet er hver kommune representert med ordfører, rådmann og en ekstra kommunestyrerepresentant. Rådet har en funksjonstid på fire år. Leder og nestleder velges blant ordførerne for 2 år av gangen.

Bedriften hadde tidligere sin besøksadresse i Korgen i Hemnes kommune. Den 20. august 2013 flyttet regionrådet sin besøksadresse til Campus Helgeland i Torggata 1B i
Mo i Rana.

Historie
--------

Kommunen Vefsn var i utgangspunktet medlem av Indre Helgeland Regionråd, da dette ble opprettet 1. januar 1993. Den 1. januar 2001 meldte Vefsn overgang til Ytre Helgeland Regionråd, som samtidig skiftet navn til Helgeland Regionråd.

Mo i Rana med «Havmannen»  Foto: HelgelandFakta (28. april 2016)
Utmeldelsen ble utløst av en samferdselssak. Det var realiseringen av «Helgelandskrysset», som høsten 1999 ble vedtatt av Nordland fylkesting. Dette krysset består av Korgfjelltunnelen på E6, Umskartunnelen på E12 og Toventunnelen på fylkesvei 78, inkludert ny E6 gjennom Drevjadalen. Disse veiprosjektene er nå realisert, men spesielt Rana og Hemnes var motstandere av Toventunnelen. I denne saken ble Vefsn stående alene, og knyttet seg i stedet til ytre Helgeland regionråd. Den nyrestaurerte veien til Hemnesberget (Hemnesbergveien eller fylkesvei 808) åpnet 2. november 2016 som følge av nedleggelsen av fergeforbindelsen til Elsfjord den 22. november 2014. Fergenedleggelsen var et resultat av åpningen av Toventunnelen. Her oppstod det uenigheter mellom Hemnes og Vefsn.

Også byggingen av E6 Helgeland nord og E6 Helgeland sør avdekket uenigheter mellom kommunene nord og sør for Korgfjellet. Dette var opprinnelig ment som étt veiprosjekt, men uenigheter mellom nord og sør gjorde at det ble splittet i to.

Lovund i Lurøy kommune (foran) og Træna (bak) sett fra Dønna.  Foto: trolvag (14. juli 2009)
To politireformer bør også nevnes. Politireform 2000 trådte i kraft 1. januar 2002, og medførte reduksjon i antall politidistrikter i Norge fra 54 til 27 (28 med Svalbard). Den medførte at Rana politidistrikt ble nedlagt, og overført til Helgeland politidistrikt med sete i Mosjøen. Neste politireform kom i 2015 og trådte i kraft 1. januar 2016, og reduserte antall politidistrikter fra 27 til 12 (13 med Svalbard). Da ble Helgeland politidistrikt nedlagt og erstattet av Nordland politidistrikt, med sete i Bodø.

Den 13. februar 2009 meldte Lurøy overgang fra Helgeland Regionråd til Indre Helgeland Regionråd. Overgangen ble vedtatt i Lurøy kommunestyre den 10. desember 2008. Samferdselsmessig henger Lurøy nærmere sammen med kommunene Rana, Hemnes og Nesna enn med kommunene sør for Korgfjellet, og næringslivssamarbeidet går også i stor grad den veien. Planene om en ny, stor flyplass i Fagerlia i Rana kom til som et forsterkende element.

Fra Hemnesberget i Hemnes  Foto: trolvag (9. mai 2013)
I likhet med Vefsn, var også Grane kommune medlem da regionrådet ble opprettet 1. januar 1993. Den 1. januar 2017 gikk Grane kommune ut av Indre Helgeland Regionråd og over til Helgeland Regionråd. Dette ble vedtatt på årets siste kommunestyremøte den 14. desember 2016. Det som utløste utmeldingen var uenigheter med Rana når det gjaldt politireformen i 2015; politimester Håvard Fjærli gikk inn for at Helgeland skulle administreres fra Rana. Det som også skapte uenigheter med Rana var arbeidet med ny flyplass i Fagerlia og strid om sykehusreformen. Torsdag den 15. mars 2018 var Grane for første gang vertskap for regionrådsmøte i Helgeland regionråd; møtet ble holdt på Laksforsen turistkafé.

Den 14. september 2023 skiftet regionrådet navn fra Indre Helgeland Regionråd til Polarsirkelrådet.

Den 1. november 2023 gikk Træna inn i det som nå het Polarsirkelrådet, og ut av Helgelandsrådet som ble opprettet 19. juni 2020 gjennom en sammenslåing av Helgelands Regionråd og Sør-Helgeland regionråd. Overgangen ble vedtatt av Træna kommunestyre den 26. september 2023. I likhet med Lurøy, spilte samferdselen langs fylkesvei 17 en viktig rolle. Træna har arbeidet for tunnell gjennom Bustneslia langs fylkesvei 810. Kommunen har også støttet flyplassen i Fagerlia i en rekke vedtak.

Kommunene
---------

| Nr | Kart | Våpen | Navn | Adm.senter | Folketall | Flatemålkm² | Målform | Merknader |
| --- | --- | --- | --- | --- | --- | --- | --- | --- |
| 1833 | Rana kommuneRana kommune | Ranas kommunevåpen | Rana | Mo i Rana | 25 994 | 4 460,65 | Nøytral |  |
| 1832 | Hemnes kommuneHemnes kommune | Hemnes kommunevåpen | Hemnes | Korgen | 4 485 | 1 588,52 | Nøytral |  |
| 1835 | Træna kommuneTræna kommune | Trænas kommunevåpen | Træna | Husøya | 442 | 16.51 | Bokmål | 2023– |
| 1828 | Nesna kommuneNesna kommune | Nesnas kommunevåpen | Nesna | Nesna | 1 808 | 183,13 | Bokmål |  |
| 1826 | Hattfjelldal kommuneHattfjelldal kommune | Hattfjelldals kommunevåpen | Hattfjelldal | Hattfjelldal | 1 284 | 2 684,28 | Nøytral |  |
| 1834 | Lurøy kommuneLurøy kommune | Lurøys kommunevåpen | Lurøy | Lurøy | 1 886 | 264,52 | Bokmål | 2009– |

Referanser
----------

1. 1 2  INDRE-HELGELAND INTERKOMMUNALT POLITISK RÅD - POLARSIRKELRÅDET, proff.no, besøkt 15. november 2023
2. ↑  Øyvind Bratt, Kenneth Johan Gabrielsen, Viktor Leeds Høgseth: Åpnet Campus Helgeland, Rana Blad, 20. august 2013
3. ↑  Etablerer unikt samarbeid, 5. oktober 2013, Mo Industripark AS
4. ↑  Jon Steinar Linga: Tunnelhat lå på lur i nord, Helgelendingen, 21. november 2014 kl 10:05
5. ↑  Arne Forbord: Lurøy vil skifte regionråd. Flertallet i Lurøy formannskap vil at kommunen skifter regionrådstilknytting fra 1. januar 2010, Rana Blad, 19. november 2008
6. ↑  Arne Forbord: Holder på regionrådsskifte. Partiet til Lurøy-ordfører Carl Einar Isachsen jr har konkludert med at det beste for Lurøy kommune er å skifte regionrådstilhørighet, Rana Blad, 9. desember 2008
7. ↑  Regioninndeling. Med 12 mot sju stemmer vedtok Lurøy kommunestyre å skifte regionråd, Rana Blad, 10. desember 2008
8. ↑  Geir Vea, Roger Marthinsen: Lurøy skifter regionråd. Lurøy kommune melder seg ut av Helgeland regionråd for å slutte seg til samme regionråd som Nesna, Rana og Hemnes, Rana Blad, 10. desember 2008
9. ↑  Arne Forbord: Fullverdig medlem i nytt regionråd. Lurøy kommune er nå tatt opp som en fullverdig medlem i Indre-Helgeland regionråd. Rana Blad, 13. februar 2009 kl 23:00
10. 1 2  Benedicte Wærstad, Geir Arne Glad: Grane er vertskap for Helgeland Regionråd for første gang: -Det føles veldig bra, Helgelendingen, 15. mars 2018 kl 19:00
11. ↑  Rune Pedersen: Dråpen som fikk det til å renne over, var Ranas holdning, Helgelendingen, 6. desember 2015 kl 18:15
12. ↑  Jon Steinar Linga: Ordfører landsatt på Træna - nå er han observatør og vil inn, Helgelendingen, 2. februar 2017 kl 6:30
13. ↑  Pressemelding Polarsirkelrådet, 14. september 2023
14. ↑  Lars Martin Halvorsen: Ny samarbeidsavtale etablert for Indre Helgeland Regionråd - heter nå Polarsirkelrådet, Rana Blad, 15. september 2023 kl 6:42, oppdatert 12:49
15. ↑  Træna bytter regionråd, nrk.no, 26. september 2023 kl. 17:05
16. ↑  Eirik Hjelle: Træna kommune skifter regionråd: –⁠ Vi har støttet flyplassen i flere vedtak. I tillegg er Bustneslia en viktig samferdselsåre for oss, Rana Blad, 26. september 2023 kl 21:55, oppdatert 27. september 2023 kl 12:04
17. ↑  Statistisk sentralbyrå (1. januar 2024). «Kvartalsvise befolkningsendringer».

Eksterne lenker
---------------

Hjemmeside